Φασολάδα Πηλίου με πράσο και λουκάνικα
Καυτερή πιπερίτσα, πράσο και πικάντικα χωριάτικα λουκάνικα κάνουν την πηλιορείτικη φασολάδα μία από τις πιο αγαπημένες μας!
500 γρ. μικρά άσπρα ξερά φασόλια, βραστερά, μουσκεμένα αποβραδίς σε κρύο νερό, 1 φύλλο δάφνης, 1 μεγάλο ξερό κρεμμύδι, σε μικρά καρέ, 120 γρ. πελτές ντομάτας (περίπου 2 γεμάτες κουτ. σούπας), 1 αποξηραμένη καυτερή πιπερίτσα, τριμμένη (προαιρετικά), 1 πράσο (το λευκό και το τρυφερό πράσινο μέρος), σε μέτριες ροδέλες, 2 - 3 καρότα, κατά προτίμηση βιολογικά, σε στρογγυλές φέτες, 3 κλωνάρια σέλερι (μόνο τα κλωνάρια), κομμένα σε λεπτές φέτες (κρατάμε τα φύλλα στο ψυγείο, τυλιγμένα σε χαρτί κουζίνας, για άλλη συνταγή ή για σαλάτα, 50 ml ελαιόλαδο, 3 - 4 κουτ. σούπας πολύ ψιλοκομμένος μαϊντανός (τα φύλλα), αλάτι, φρεσκοτριμμένο πιπέρι, 2 πικάντικα χωριάτικα λουκάνικα, κατά προτίμηση Θεσσαλίας, π.χ. Πηλίου ή Καρδίτσας ή Τρικάλων (τα λουκάνικα Καρδίτσας και Τρικάλων είναι συνήθως καπνιστά, μέτρια ή έντονα πικάντικα, περιέχουν συχνά πράσο ή/και ρίγανη και πολλά από αυτά είναι και κρασάτα. Θα τα βρούμε σε μεγάλα σούπερ μάρκετ και παντοπωλεία - ενδεικτικά: Πανδαισία, Μανδραγόρας, Αμφιλοχία, Παντοπωλείο της Μεσογειακής Διατροφής κ.α.)
Για να φτιάξουμε τη φασολάδα Πηλίου, ξεκινάμε ξεπλένοντας καλά τα μουσκεμένα φασόλια με άφθονο κρύο νερό και τα βάζουμε σε μια μεγάλη κατσαρόλα. Τα σκεπάζουμε με άφθονο νερό και τα αφήνουμε να πάρουν μια-δυο βράσεις σε δυνατή φωτιά. Τα στραγγίζουμε, πετάμε αυτό το νερό και τα ξαναβάζουμε στην άδεια κατσαρόλα.Προσθέτουμε περίπου 1 - 1,2 λίτρα κρύο νερό (φροντίζουμε να τα σκεπάζει) και τα αφήνουμε να πάρουν μια βράση, σε δυνατή φωτιά. Μόλις το νερό αρχίσει να κοχλάζει, χαμηλώνουμε τη φωτιά και αρχίζουμε να ξαφρίζουμε με μια τρυπητή κουτάλα, για όσο διάστημα ανεβαίνει αφρός στην επιφάνεια (περίπου 30 λεπτά). Όταν σταματήσει να βγαίνει άλλος αφρός και το νερό είναι διαυγές και καθαρό, προσθέτουμε το φύλλο δάφνης, το κρεμμύδι, τον πελτέ ντομάτας, την πιπερίτσα (αν τη χρησιμοποιήσουμε) και το πράσο.Μισοσκεπάζουμε την κατσαρόλα και σιγοβράζουμε σε χαμηλή φωτιά, για 1½ - 2 ώρες (ανάλογα με το πόσο βραστερά είναι τα φασόλια), μέχρι να μαλακώσουν και η φασολάδα να χυλώσει. Αν το υγρό μειωθεί κατά τη διάρκεια του μαγειρέματος, προσθέτουμε λίγο ακόμη, ζεστό.Περίπου 15 λεπτά πριν από το τέλος του μαγειρέματος, ρίχνουμε στην κατσαρόλα τα καρότα και τα κλωνάρια του σέλερι. Αποσύρουμε από τη φωτιά, ρίχνουμε το ελαιόλαδο, το μαϊντανό, αλάτι και πιπέρι και ανακατεύουμε. Ζεσταίνουμε ένα αντικολλητικό τηγάνι σε μέτρια φωτιά, σκέτο, δίχως λιπαρή ουσία. Κόβουμε τα λουκάνικα σε χοντρές ροδέλες και τα ψήνουμε για 3 - 5 λεπτά, γυρίζοντάς τα τακτικά, μέχρι να ροδίσουν και να γίνουν τραγανά, αλλά να μη χάσουν τους χυμούς τους.Μοιράζουμε τη φασολάδα στα πιάτα. Αν θέλουμε, ρίχνουμε τα κομμάτια λουκάνικου στα πιάτα, μαζί με τους νόστιμους χυμούς που θα βγάλουν στο τηγάνι, διαφορετικά, τα σερβίρουμε σε ξεχωριστό πιάτο.
Καρότα,Λουκάνικα,Όσπρια,Φασόλια